**Savaria Szimfonikus Zenekar**

**Munkaterv 2016.**

A szimfonikus zenekar 2016 évi munkatervét természetesen az intézmény profiljának megfelelően a koncertek előadása határozza meg. A tavalyi évben 114 rendezvény fűződött a zenekar nevéhez, a 2016-os évben ez a szám várhatóan hasonlóan alakul.

A költségvetési év és az előadó-művészetben hagyományosan kialakult szezonális szemlélet eltérése miatt a 2015 évi munkaterv a bérletek kapcsán két évad részleteit tartalmazza: a 2015-2016-os évad januártól júniusig, valamint a 2016-2017-os évad szeptembertől decemberig terjedő időszakát.

A négy bérleti sorozatból a Szimfónia bérlet 7 előadása valósul meg 2016. január 1. és június 30. között / *január15. - Madaras Gergely, Nemzeti Énekkar, énekes szólisták, február 3. - Madaras Gergely és Luca Fanfoni, február19. - Mark Stringer és Kiss Márton, március 11. - Győri Filharmonikus Zenekar, Berkes Kálmán és Szilassy Alex, április 1. - Alexander Rudin, április 29. – Max Opll énekes szólisták és a Wiener lehrer A-Capella Chor, május 26. – Madaras Gergely és Juliana Steinbach, június 3. – Alfredo Sorichetti és Jiman Wee*/. Ez a bérlet a 2015-2016-os évadban szinte kizárólag a Savaria Szimfonikus zenekarra épül, számos kiváló hazai és külföldi vendégművész közreműködésével.

A Kamarazene bérlet előadásaiból a 2016-os év első felében 4 előadást hallhatnak az érdeklődők / *január 7. Foki Dániel és Tamara Ivanis ária- és dalestje, február 11. Szemjon Kalinowsky és Franz Danksagmüller brácsa-orgona hangversenye „Zsidó Ima” címmel, március 3. Asaf Kleinmann és barátai Cesar Franck estje, április 4. Alexander Rudin és a Bozsodi Quartett hangversenye* / valamint a Szt. Márton bérlet 2 rendezvénye /*március 24. Húsvéti Hangverseny – Petró János, Nemzeti Énekkar, énekes szólisták, május 5. Mennybemenetel ünnepe – Camerata pro Musica, Szamosi Szabolcs, énekes szólisták*/ tartozik ebbe az öt és fél hónapos ciklusba. A zenekar sajátszervezésű gyerekeknek szóló bérletsorozata pedig februárban és áprilisban is 4 – 4 koncerten kínál felejthetetlen élményt az óvodás és kisiskolás közönségnek. Számos bérleten kívüli hangverseny / *január 22. Magyar Kultúra Napja, március 5. Donizetti: Don Pasquale, március 9. Művészeti Gála, április 9. Bartók: A kékszakállú herceg vára, május 21. 2 db Gyerek Hollywood MM Classics* / is elhangzik Szombathelyen.

Természetesen a Zenekar fellépései nemcsak Szombathelyre korlátozódnak. A Filharmónia Nonprofit Kht. által szervezett koncertek alkalmával ifjúsági sorozat keretében 6 alkalommal lép fel az együttes Veszprém megyében, 10 előadás pedig Vas megyében hangzik el. Veszprémben /*január 27./,* Nagykanizsán */február 18./* és Keszthelyen /*március 31*./ szintén a Filharmónia bérletsorozatában lép fel zenekarunk. A KóTa szervezésében május 12-én Budapesten hallhatják a zenekart, majd június 12-én Kalocsára utazik az együttes, ahol a jótékonysági célokat szolgáló „Kék madár fesztivál” szervezőinek meghívására szerepel a zenekar.

A külföldi hangversenyek továbbra is fontosak a zenekar számára, és az első 6 hónap 2016 során számos alkalmat kínál: Piacenza /*február 5./,* Perchtoldsdorf /*április 23.*/ Güssing /*április 24*. /, Bruck am Mur /*május 13.*/ és Gerersdorf /*június 12*./ lesz fellépéseink színhelye.

Miként látható, az első félévben 53 hangverseny valósul meg a zenekar szervezésében és közreműködésével.

A nyári hónapokban a június második felében eltöltött kollektív szabadság után július hónapban a zenekar ismét közönség elé lép. A Bartók Fesztiválon a nyitókoncert és a karmesterkurzus növendékei által vezényelt záróhangverseny előadásában immár több évtizede állandóan érintett az együttes. Idén is Kocsis Zoltán vezényli a fesztivál első szimfonikus hangversenyét / *Bartók: Két portré, III. zongoraverseny, Debussy: Jeux*/, a fiatal karmesternövendékek pedig Gilbert Varga instrukciót követve irányítják majd a zenekart a kurzuszáró hangversenyen /*Muszorgszkij: Egy kiállítás képei, Bartók: Brácsaverseny, Sztravinszkij: Tűzmadár*/.

A 2016. évi Iseumi Játékok ezúttal a Ferences Kertben megrendezésre kerülő programsorozata szintén fellépést kínál a zenekarnak. *Pejtsik Péter „Martinus”* címmel alkot zenés misztériumjátékot, és *Rossini: A sevillai borbély* című népszerű operája ezúttal Káel Csaba rendezésében lesz látható a nyári szabadtéri előadások alkalmával. Természetesen a zenei háttérről mindkét produkció alkalmával a Savaria Szimfonikus Zenekar gondoskodik.

Augusztus elején az együttes a bécsi Zene- és Előadóművészeti Egyetem nyári karmesterkurzusának lesz segítője. A bécsi próbákat követően a záróhangversenyt Badenben hallhatják az érdeklődők.

A 2015-2016-os évad őszi rendezvényeinek rendjét a megszokott struktúra jellemzi majd: a bérleten kívüli koncertek mellett továbbra is szeretnénk 4 különböző tematikájú sorozatot kínálni a közönségnek.

A Szimfónia bérlet 4 előadása / szeptember 17. - Madaras Gergely, Baldauf Veronika, október 21.- Stefan és Christoph Koncz, november 25. – Georg Kugi és osztrák zongoraművészek, december 9. – Madaras Gergely, Fülei Balázs/ a megszokott sokszínű zenei kínálatot prezentálja majd.

A Szent Márton bérlet szeptember 30-i előadásán a „Zene Világnapja” alkalmából a segítés eszméjének szellemében a Művészeti Gimnázium diákjainak és a szimfonikus zenekar tagjainak közös zenekara lép majd fel, Vásáry Tamás vezényletével. A december 21-i „Karácsonyi Hangversenyen” pedig a közösségépítés jegyében a zenekar partnerei lesznek a szombathelyi kórusok: a válogatott énekesek összefogása és közös fellépése példamutató értékű lehet.

A Kamarazene bérlet szintén 2 előadást kínál a 2016-os év második felében. Vásáry Tamás és Kokas Katalin zongora-hegedűestje /*október 3./* és a Zempléni Szabolcs vezette Alma Mater Kürtquartett hangversenye /*november 26./* méltó képviselője lesz a kamarazene különleges, intim műfajának.

A Zenemanók-sorozat őszi és téli ihletettségű előadásai /4 - 4 hangverseny/ várhatóan ismét nagy népszerűségnek örvendenek majd az óvodások és a kisiskolások között.

Természetesen nem maradnak el a már megszokott bérleten kívüli hangversenyek: szeptemberben a Főtéren egy „Promenád Hangverseny” /*szeptember 8./* és a „Magyar Dal Napja” alkalmából egy szimfonikus kísérettel megvalósuló pop-rock koncert /*szeptember 11*./ szerepel a tervek között. Októberben a Mozart-év keretében közös hangverseny készül a Paragvári utcai Iskolával. Novemberben a Márton napi Gála és a közkedvelt Hollywood MM Classics filmzenei hangverseny szerepel a kínálatban. Az évet hagyományosan a 2 alkalommal elhangzó „Szilveszteri Gála” zárja majd.

Biztosan hallható lesz a zenekar Szombathelyen kívül is: A Filharmónia ifjúsági sorozatai, illetve más városokban szervezett bérletes hangversenyei rendszeres fellépési lehetőséget kínálnak, miként külföldi felkéréseink is érkeztek már az őszi időszakra: Tullnban /*szeptember 25.*/, Güssingben /*október 16./*, Laxenburgban /*október 22.-23./* valamint Bécsben /*október 25./* és Villachban / *november 27./* már minden bizonnyal szerepel majd az együttes.

Az év második felének jelenleg tervezett előadásszáma 37, ehhez érkeznek majd a Filharmónia által szervezett bérletes és ifjúsági hangversenyek, így 2016-ban is egy nagyon gazdag, színvonalas, sokrétű, legalább 100 előadásból álló koncertprogram megvalósítása vár a Savaria Szimfonikus Zenekar művészeire.

 Kiss Barna igazgató

 Savaria Szimfonikus Zenekar

Szombathely, 2016. március 31.